Source: http://www.zdruzenje-frank.si/izjava-za-javnost-na-hrvaskem-kmalu-vse-pogodbe-nicne/
Timestamp: 2019-10-22 04:21:27+00:00
Document Index: 7920843

Matched Legal Cases: ['sodišče ', 'sodišče ', 'sodišče ', 'sodišče ', 'sodišče ', 'sodišče ', 'sodišče ']

Izjava za javnost: Na Hrvaškem kmalu vse pogodbe nične | Združenje Frank
Izjava za javnost: Na Hrvaškem kmalu vse pogodbe nične
Posted on 18. 9. 2019 23. 9. 2019 AuthorD K
Hrvaško vrhovno sodišče je včeraj javnosti predstavilo težko pričakovano sodbo, s katero ugotavlja, da so banke kršile kolektivne interese in pravice posojilojemalcev, ki so sklenili kreditne pogodbe v švicarskih frankih.
Vrhovno sodišče je s sodbo številka Rev 2221/2018-11 z dne 03.09.2019 zavrnilo zahtevo za revizijo postopka, ki so jo vložile tožene banke v primeru tožbe hrvaške zveze društev za varstvo potrošnikov “Potrošač” proti osmim domačim bankam zaradi zaščite kolektivnih interesov in pravic potrošnikov.
Višje sodišče za gospodarske zadeve je namreč lani na podlagi tožbe “Potrošača” pravnomočno ugotovilo, da so banke kršile pravice svojih strank, s tem ko so posojila vezale na tečaj švicarskega franka. S sodbo Rev 2221/2018-1 je tudi hrvaško vrhovno sodišče pritrdilo stališčem nižjestopenjskih sodišč, da so tožene banke v določenih časovnih obdobjih kršile kolektivne interese in pravice potrošnikov posojilojemalcev, s tem ko so sklepale kreditne pogodbe z uporabo nepoštenih in ničnih ter zato neveljavnih pogodbenih pogojev, pri čemer posojilojemalcem niso dovolj dobro pojasnile, kaj lahko pomeni vezava glavnice na tečaj švicarskega franka. S tem so banke ravnale v nasprotju z zakonom o varstvu potrošnikov.
Vrhovno sodišče nadalje pojasnjuje, da se državljani in podjetja, ki so sklenili posojila v švicarskih frankih, lahko sedaj v individualnih tožbah sklicujejo na predmetno sodbo in od bank zahtevajo vračilo preplačanega dela posojila zaradi neveljavne valutne klavzule v CHF. Enako velja tudi za preplačano obrestno mero, saj, kot je bilo že odločeno v eni izmed sodb vrhovnega sodišča, bančniki državljanom niso ustrezno pojasnili posledic spremenljivih obrestnih mer. Vrhovno sodišče sicer še ni dokončno potrdilo, da so celotne pogodbe nične, a glede na to, da so s to sodbo za ničnega razglasile glavni pogodbeni pogoj, ki določa ceno produkta, jim evropska direktiva in sodbe sodišča EU ne dajejo prostora za drugačno odločitev glede ničnosti pogodb.
Odziv bank na Hrvaškem je podoben vsem zavajajočim odzivom bank po različnih državah: pomen sodbe zmanjšujejo z navedbami, da sodbe nikoli niso dokončne in naj ne bi veljale za vse kreditojemalce, čeprav je samo Vrhovno sodišče RH jasno poudarilo, da sodba velja za vse potrošnike in tudi za pravne osebe. Banke očitno ne bodo ravnale pošteno kljub izrecnemu poudarku vrhovnega sodišča.
V Združenju Frank odločitev hrvaškega vrhovnega sodišča pozdravljamo in čestitamo hrvaškim CHF kreditojemalcem za veliko zmago. Glede na to, da so na podlagi Direktive 93/13/EGS ter sodb Sodišča EU pogodbe, ki vsebujejo nepoštene pogodbene pogoje, nične in za potrošnika nezavezujoče, pričakujemo tudi v Sloveniji enake odločitve. Ugotovitev, da so banke na Hrvaškem uporabljale nepoštene pogodbene pogoje v tipskih pogodbah, velja tudi za Slovenijo. Zato ni nikakršnega dvoma, da so banke v Sloveniji kršile evropsko in nacionalno zakonodajo s področja varstva potrošnikov. Slednja se tudi bistveno ne razlikuje od hrvaške, razen v tem, da je slovenska zakonodaja celo strožja in zagotavlja potrošnikom še višjo raven pravne zaščite. Kako je mogoče, da nekatera naša sodišča ne prepoznajo enakega sistemskega delovanja bank, ki je prizadelo na tisoče CHF posojilojemalcev v Sloveniji?
Izjava za javnost: Neodločeno o Predlogu zakona o razmerjih med dajalci in prejemniki kreditov v švicarskih frankih!
Odprto pismo Predsedniku Vlade in Vladi Republike Slovenije
EK in ECB: država lahko zakonsko uredi nepoštene pogodbene pogoje za nazaj
Izberite mesec oktober 2019 (4) september 2019 (16) avgust 2019 (5) julij 2019 (5) junij 2019 (4) maj 2019 (8) april 2019 (1) marec 2019 (10) februar 2019 (2) januar 2019 (14) december 2018 (10) november 2018 (13) oktober 2018 (12) september 2018 (8) avgust 2018 (3) julij 2018 (9) junij 2018 (4) maj 2018 (19) april 2018 (8) marec 2018 (13) februar 2018 (5) januar 2018 (30) december 2017 (9) november 2017 (2) oktober 2017 (2) september 2017 (10) avgust 2017 (20) julij 2017 (6) junij 2017 (12) maj 2017 (11) april 2017 (8) marec 2017 (11) februar 2017 (5) januar 2017 (4) december 2016 (18) november 2016 (7) oktober 2016 (20) september 2016 (6) avgust 2016 (3) julij 2016 (1) junij 2016 (2) maj 2016 (8) april 2016 (3) marec 2016 (6) februar 2016 (3) januar 2016 (13) december 2015 (9) november 2015 (27) oktober 2015 (5) september 2015 (2) avgust 2015 (4) julij 2015 (1) junij 2015 (12) maj 2015 (4) april 2015 (2) marec 2015 (19) februar 2015 (33) januar 2015 (4) oktober 2008 (1)